Source: https://www.tyoelakelakipalvelu.fi/telp-publishing/vepa/document.faces?document_id=308799
Timestamp: 2020-05-30 04:42:43+00:00

Document:
Päätöksen ja muun asiakirjan tiedoksiantotavat | Työeläkelakipalvelu
Päätöksen ja muun asiakirjan tiedoksianto ja tiedoksisaanti työeläkeasioiden käsittelyssä
Päätöksen ja muun asiakirjan tiedoksiantotavat
TyEL 105 § 3 mom. Päätös ja sen tiedoksianto
YEL 95 § 3 mom. Päätös ja sen tiedoksianto
MYEL 90 § 3 mom. Päätös ja sen tiedoksianto
MEL 107 § 4 mom. Päätös ja sen tiedoksianto
VaEL 104 § 2 mom. Päätöksenteko ja päätöksen tiedoksiantaminen
KuEL 100 § 2 mom. Päätöksenteko ja päätöksen tiedoksiantaminen
HL 55 § Tiedoksiantotavat
HL 59 § Tavallinen tiedoksianto
HL 60 § Todisteellinen tiedoksianto
HL 61 § Sijaistiedoksianto
HL 68 § Tiedoksiannon edelleen toimittamisen laiminlyöntiä koskeva vahingonkorvausvastuu
HL 62 § Yleistiedoksianto
HL 63 § Tiedoksianto ulkomaille
AsiointiL 18 § Todisteellinen sähköinen tiedoksianto
SOPIMUS Suomen, Islannin, Norjan, Ruotsin ja Tanskan kesken oikeusavusta tiedoksiannon toimittamisessa ja todistelussa 26/1975
Asetus Asetus Suomen, Islannin, Norjan, Ruotsin ja Tanskan kesken oikeusavusta tiedoksiannon toimittamisessa ja todistelussa tehdyn sopimuksen voimaansaattamisesta 469/1975
Asetus pohjoismaiden keskeisestä oikeusavusta tiedoksiannon toimittamisessa ja todistelussa 470/1975
Tavallista tiedoksiantoa käytetään aina, kun erityistä syytä muiden tiedoksiantotapojen käyttämiseen ei ole.
Työeläkejärjestelmässä lähtökohtana on tavallinen tiedoksianto
Eläkelaitokset ja Eläketurvakeskus antavat päätöksensä tiedoksi kirjeellä lähettämällä päätöksen vastaanottajalle vastaanottajan ilmoittamaan osoitteeseen.
Työeläkejärjestelmässä annetaan myönteisten päätösten lisäksi myös kielteiset päätökset tiedoksi tavallisena tiedoksiantona.
Työeläkejärjestelmän velvoittavat päätökset, kuten pakkovakuutuspäätökset ja vakuutusmaksujen maksuunpano, perustuvat lähtökohtaisesti asianosaisen omaan toimintaan ja asianosaisen omaan toimintaan liittyviin lakisääteisiin velvoitteisiin. Asianosaisella ei ole sellaista oikeussuojan tarvetta, että tiedoksiannon tulisi tapahtua hallintolain tarkoittamalla tavalla todisteellisesti. Asianosaisen oikeussuojan kannalta on riittävää, että tiedoksianto tapahtuu tavallisena tiedoksiantona lähettämällä asiakirja asianosaiselle kirjeellä joko asianosaisen käsittelyn kuluessa ilmoittamaan osoitteeseen tai väestörekisterikeskuksen osoiterekisteriin merkittyyn osoitteeseen.
Asiakirjat, joita lain mukaan ei tarvitse toimittaa tiedoksi saantitodistusta vastaan tai muuten todisteellisesti, eli tavallisena tiedoksiantona toimitettavat asiakirjat, voidaan antaa tiedoksi asianomaiselle sähköisenä viestinä.
Jos kuitenkin asianomaisen yksityisyyden suojaaminen, muu erityinen suojan tai suojelun tarve taikka oikeuksien turvaaminen sitä edellyttää, asiakirjan tiedoksiantoon on sovellettava, mitä asiointiL:n 18 §:ssä todisteellisesta sähköisestä tiedoksiannosta tai tiedoksiannosta muutoin säädetään.
Koska työeläkejärjestelmässä asiakirjat (myös päätökset) voidaan antaa tiedoksi tavallisella tiedoksiannolla, myös sähköisessä tiedoksiannossa käytetään tavallista tiedoksiantoa. Asiakirjaa tiedoksi annettaessa eläkelaitoksen on huolehdittava riittävästä tietoturvallisuudesta, etteivät salassa pidettävät tiedot paljastu.
Hyvän hallinnon periaatteiden mukaisesti tiedoksiannettavasta asiakirjasta tai sen yhteydestä tulee käydä ilmi asiakirjan lähettämispäivä.
Sähköinen tiedoksianto edellyttää aina asianomaisen suostumusta. Kun asianomainen antaa suostumuksensa, on tärkeää, että asianomainen ymmärtää suostumuksensa merkityksen ja että asianomaisen antama sähköinen yhteystieto on sellainen, jota asianomainen aktiivisesti seuraa.
Todisteellisia tiedoksiantotapoja ovat
tiedoksianto saantitodistusta vastaan
asiakirjan luovuttaminen
haastetiedoksianto
Hallintolain mukaan tiedoksianto on toimitettava postitse saantitodistusta vastaan, jos tiedoksianto koskee velvoittavaa päätöstä, jonka tiedoksisaannista alkaa kulua muutoksenhakuaika tai muu vastaanottajan oikeuteen vaikuttava määräaika. Saantitodistusta voidaan käyttää myös, jos saantitodistuksen käyttö on muusta syystä tarpeen asianosaisen oikeuksien turvaamiseksi. Saantitodistuksesta on käytävä ilmi tiedoksiannon toimittaja ja vastaanottaja sekä tiedoksisaannin ajankohta.
Työeläkelaeissa on hallintolain yleissäännöksestä poikkeava erityissäännös, jonka perusteella eläkelaitokset ja Eläketurvakeskus antavat kaikki päätöksensä tiedoksi tavallisena tiedoksiantona.
Tiedoksianto luovuttamalla asiakirja
Asiakirja voidaan luovuttaa tiedoksiannon vastaanottajalle tai tämän edustajalle. Tiedoksiannosta on tällöin laadittava kirjallinen todistus, josta on käytävä ilmi tiedoksiannon toimittaja ja vastaanottaja sekä tiedoksiannon ajankohta.
Tiedoksianto haastetiedoksiannolla
Tiedoksianto voidaan toimittaa haastetiedoksiantona, jos viranomainen katsoo siihen olevan aihetta. Haastetiedoksiannosta on soveltuvin osin voimassa, mitä haastetiedoksiannosta oikeudenkäymiskaaren 11 luvussa säädetään. Haastetiedoksiannon voi toimittaa myös valtion tai kunnan viranomaisen palveluksessa oleva virkamies tai viranhaltija, joka eri määräyksellä on oikeutettu toimittamaan haastetiedoksiantoja viranomaisen toimialaan kuuluvassa asiassa. Haastetiedoksiannon toimittajan esteellisyyteen sovelletaan hallintolain esteellisyyttä koskevia säännöksiä.
Tiedoksianto sijaistiedoksiannolla
Jos todisteellisen tiedoksiannon vastaanottajaa tai tiedoksiannon vastaanottajan edustajaa ei tavoiteta, asiakirja voidaan luovuttaa suljettuna kirjeenä suostumusta vastaan
vastaanottajan kanssa samassa taloudessa asuvalle 15 vuotta täyttäneelle henkilölle
vastaanottajan työnantajalle tai työnantajan edustajalle
vastaanottajan yrityksen palveluksessa olevalle henkilölle, jos vastaanottaja harjoittaa elinkeinoa pysyvässä toimipaikassa tai
vastaanottajana olevan yhteisön tai säätiön palveluksessa olevalle toimihenkilölle.
Sijaistiedoksiantoa ei voida kuitenkaan toimittaa, ellei tiedoksiannon vastaanottajan voida olettaa saavan asiakirjaa haltuunsa kohtuullisessa ajassa.
Sijaistiedoksiannosta on laadittava kirjallinen todistus, josta käy ilmi seuraavat asiat:
tiedoksiannon toimittaja
kenelle asiakirja on luovutettu
tiedoksiannon ajankohta.
Jäljennös tiedoksiantotodistuksesta on viipymättä lähetettävä tiedoksiannon vastaanottajalle.
Jäljennös tiedoksiantotodistuksesta voidaan lähettää tavallisena kirjeenä tiedoksiannon vastaanottajan osoitteeseen. Jos tiedoksiannon vastaanottaja ei saa tiedokseen sijaistiedoksiannossa luovutettuja asiakirjoja, tiedoksiannon vastaanottajan on otettava yhteys ilmoituksen lähettäneeseen viranomaiseen, joka tarvittaessa huolehtii uudesta tiedoksiannosta.
Jos sijaistiedoksiannon vastaanottaja jättää asiakirjan toimittamatta, sijaistiedoksiannon vastaanottaja on velvollinen korvaamaan asiakirjan toimittamatta jättämisestä tai asiakirjan toimittamisen viivästymisestä aiheutuneen vahingon, sikäli kuin korvaaminen laiminlyönnin laatuun ja muihin olosuhteisiin nähden harkitaan kohtuulliseksi.
Viranomaisen on liitettävä tiedoksiannettavaan asiakirjaan ilmoitus vastaanottajan toimittamisvelvollisuudesta sekä toimittamisvelvollisuuden laiminlyöntiin liittyvästä vahingonkorvausvastuusta. Vahingonkorvausasia käsitellään yleisessä tuomioistuimessa.
Asiakirja, joka lain mukaan toimitetaan postitse saantitodistusta vastaan tai muuten todisteellisesti, voidaan asianosaisen suostumuksella antaa tiedoksi myös sähköisenä viestinä, ei kuitenkaan telekopiona tai vastaavalla tavalla. Viranomaisen on tällöin ilmoitettava, että asiakirja on asianosaisen tai asianosaisen edustajan noudettavissa viranomaisen osoittamalta palvelimelta, tietokannasta tai muusta tiedostosta.
Asianosaisen tai tämän edustajan on tunnistauduttava asiakirjaa noutaessaan. Tunnistautumisessa on käytettävä tunnistautumistekniikkaa, joka on tietoturvallinen ja todisteellinen.
Tiedoksianto toimitetaan yleistiedoksiantona, jos tiedoksiantoa ei voida toimittaa tavallisena tai todisteellisena tiedoksiantona.
Yleistiedoksiantoa käytetään esimerkiksi silloin, kun
vastaanottajaa tai vastaanottajan osoitetta ei tiedetä
vastaanottaja välttelee tiedoksiantoa
asiakirja on annettava tiedoksi yli 30:lle tiedossa olevalle henkilölle
henkilöiden lukumäärää, joille asiakirja on annettava tiedoksi, ei tiedetä.
Asiakirjan nähtäville asettamisesta on ilmoitettava virallisessa lehdessä ja virallisen lehden lisäksi viranomaisen ilmoitustaululla tai sellaisessa sanomalehdessä, josta vastaanottajan voidaan otaksua parhaiten saavan tiedon. Ilmoituksesta on käytävä ilmi, mitä asia koskee sekä maininta siitä, missä ja mihin ajankohtaan saakka asiakirja pidetään nähtävillä. Ilmoituksessa on todettava, että tiedoksisaannin katsotaan tapahtuneen 7. päivänä ilmoituksen julkaisemisesta virallisessa lehdessä.
Edellä mainitut ilmoitukset tulee mahdollisuuksien mukaan julkaista samanaikaisesti. Jos ilmoitus julkaistaan sanomalehdessä, vastaanottajan voidaan otaksua parhaiten saavan tiedon hänen koti- tai oleskelupaikallaan ilmestyvästä sanomalehdestä. Jos vastaanottajan koti- tai oleskelupaikkaa ei ole tiedossa tai tiedoksianto on toimitettava useammalle henkilölle, jotka asuvat eri paikkakunnilla, tarkoituksenmukaisinta on julkaista ilmoitus valtakunnallisessa sanomalehdessä. Valtakunnallisia sanomalehtiä ovat Helsingin Sanomat, taloussanomalehdet, iltapäivälehdet sekä eräät poliittiset sanomalehdet.
Vaikka ilmoituksesta on käytävä muun muassa ilmi, mitä asia koskee, ilmoituksessa ei saa kuitenkaan selostaa asiakirjan sisältöä yksityiskohtaisesti tai sitä, mihin lopputulokseen asiassa on päädytty. Ilmoitustaulun ja sanomalehden ilmoituksessa tulisi myös mainita virallisen lehden numero, jossa ilmoitus julkaistaan.
Eläkelaitokset käyttävät yleistiedoksiantoa lähinnä vakuutusasioissa.
Tiedoksianto ulkomaille toimitetaan hallintolain tai asianomaisen vieraan valtion lainsäädännön mukaan, jollei Suomea sitovista kansainvälisistä sopimuksista ja velvoitteista muuta johdu.
Jos ulkomaille tarkoitettua tiedoksiantoa ei saada toimitetuksi, asiakirja annetaan tiedoksi Suomessa yleistiedoksiannolla. Säännös koskee luonnollisia henkilöitä sekä oikeushenkilöitä, joiden toimipaikka sijaitsee ulkomailla. Edellytyksenä siis on, että tiedoksianto on osoitettu henkilölle, jolla on ulkomailla pysyvä osoite.
Tiedoksiannon toimittamisesta toisessa pohjoismaassa on voimassa Suomen, Ruotsin, Norjan, Tanskan ja Islannin kesken tehty sopimus (SopS 26/1975), joka on Suomessa saatettu voimaan asetuksella (469/1975). Tätä sopimusta täydentää pohjoismaiden keskeisestä oikeusavusta tiedoksiannon toimittamisessa ja todistelussa annettu asetus (470/1975). Sopimuksen mukaan viranomainen voi näiden maiden välillä lähettää tiedoksiantopyynnön suoraan toisen sopimusmaan asianomaiselle valtion viranomaiselle.
Tiedon antaminen ratkaisusta muulle taholle
Päätösten tiedoksiannossa on otettava huomioon salassapitoa koskevat säännökset. Asianosaista, työnantajaa ja eläkelaitosta koskevat tiedot ovat yleensä salassa pidettäviä tietoja.
Jos esimerkiksi eläkeratkaisusta joudutaan antamaan tieto työnantajalle, sosiaalilautakunnalle tai muulle viranomaiselle, tiedon antaminen tehdään erillisellä ilmoituksella, joka laaditaan noudattaen salassapitoa koskevia määräyksiä.

References: § 3
 § 3
 § 3
 § 4
 § 2
 § 2